የቻይና ኩባንያ በሰበታ ከተማ ከ300 ሚሊዮን ብር በላይ በሆነ ወጪ የጨርቃ ጨርቅ ፋብሪካ ሊገነባ ነው
 – ሻኦዤንግ ሚና የተባለ የቻይና ኩባንያ ከ300 ሚሊዮን ብር በላይ በሆነ ወጪ በሰበታ ከተማ የጨርቃ ጨርቅ ፋብሪካ ሊያቋቁም ነው።የኩባንያው ባለቤትና ስራ አስኪያጅ ሚስተር ዌይ ቻንግ ጁን ዛሬ ከፕሬዝዳንት ዶክተር ሙላቱ ተሾመ ጋር በብሄራዊ ቤተ-መንግስት ተወያይተዋል።ሚስተር ጁን ከፕሬዝዳንት ሙላቱ ጋር ከተወያዩ በኋላ ለጋዜጠኞች እንደተናገሩት ኩባንያቸው በሰበታ ከተማ ለሚያስገነባው የጨርቃ ጨርቅ ፋብሪካ ከ300 ሚሊዮን ብር በላይ ባጀት ይዟል።ድርጅታቸው የአርባ ምንጭ ጨርቃ ጨርቅ ፋብሪካን በባለቤትነት እያስተዳደረው መሆኑን ያስታወሱት ባለሃብቱ በአሁኑ ወቅትም ሰበታ ከተማ የማቅለሚያና ማተሚያ ፋብሪካ ግንባታን እያፋጠነ መሆኑን ተናግረዋል።“ኢትዮጵያ በርካታ የሰው ሃይል ያላትና የተረጋጋች ናት፣የህዝቡ የስራ ተነሳሽነት ከፍተኛ በመሆኑ ኩባንያችን በኢትዮጵያ በሰፊው ኢንቨስት እንዲያደርግ ቀዳሚ ምርጫው አድርጓታል”ብለዋል።በሰበታ ከተማ የሚቋቋመው የጨርቃ ጨርቅ ፋብሪካ ግንባታ ሲጠናቀቅም ከ5 ሺ በላይ ኢትዮጵያውያን ቋሚና ጊዚያዊ የስራ እድል ያገኛሉ።ኢትዮጵያ ያለቀለትን የጨርቃ ጨርቅ ምርት ለአለም ገበያ በማቅረብ  የውጭ ንግዷ ገቢ እንዲጠናከር የበኩሉን አስተዋጽኦ ያበረክታል።በሰበታ ከተማ ግንባታው እየተፋጠነ ያለው የማቅለሚያና ማተሚያ ፋብሪካው በጥቂት ወራት ውስጥ ይጠናቀቃል ያሉት ባለሃብቱ “የጨርቃ ጨርቅ ፋብሪካውም በሁለት ዓመታት ጊዜ ግንባታው ተጠናቆ ለአገልግሎት ይበቃል”ሲሉ ተናግረዋል።ፕሬዝዳንት ሙላቱ ተሾመ በበኩላቸው መንግስት ትኩረት ከሰጣቸው የማምረቻ ዘርፎች የጨርቃ ጨርቅ ፋብሪካ አንዱ በመሆኑ ለኩባንያው የተለያዩ ድጋፎችን እንደሚያደረጉለት ገልጸዋል።ኩባንያው በሰበታ ከተማ በሚያቋቁመው ፋብሪካ ለሚቀጥራቸው ከ 5 ሺ በላይ ሰራተኞች የትራንስፖርት እጥረት ሊያጋጥመኝ ይችላል ብሎ ላነሳው ስጋትም ፕሬዝዳንት ሙላቱ “በአገሪቱ የባቡር ትስስርን ጨምሮ በአካባቢው በርካታ የመሰረተ ልማት ግንባታዎች እየተካሄደ በመሆኑ ችግሩ አያሳስብም “ማለታቸውን ውይይቱን የተከታተሉ በሻንጋይ የኢትዮጵያ ቆንስል ጽህፈት ቤት ሃላፊ ዮሃንስ ፋንታ ተናግረዋል።በኢትዮጵያ ከፍተኛ መጠን ያለው መዋለ ንዋይ ካፈሰሱ ግንባር ቀደም ባልሃብቶች መካከል ቻይናውያን ይጠቀሳሉ።(ኢዜአ)